Ayteke ariwnteke ini ig Kiyavwiye Jesus awna ta gitkis gikannuhnivwi.
Giwn:
— Kataptawnabay amadgat wahmunwiy.
Manukwinay pitati tahan pahambakat.
Kuwewanek nah atere.
Igkis timapni hene,
igkis tivikwiye.
Igme misekwe ayge adahan ig ekkewviye ta gitkis neras hiyeg.
Pisenwa gekkewven,
ig awna:
— Nah atak piriyepkawte.
Ig wagehe avitit paha waxri imuwadnene adahan ig piriyepkewne atere.
Misanpi gaw,
adukwenewa ig ayge pahavo.
Nikwenewa avim ini nor wahmun piyawakte ariw waxri.
Eg padekwika avit paraw mmanawa mayg aytniva gutivut.
Kabeyweke ig Kiyavwiye Jesus aytweni ta womkanit,
ig waywe ahakwew un.
Usuh hiyapni hene,
usuh avisasew gibohri.
Usuh awna:
— Ner anmapti.
Ayge usuh kabimanbet awaku wavisni.
Igme kabiman wotuh:
— Kibokahwanabay.
Nahnewa ay.
Ka yi muwaka avis.
Ayge nikwe ig Pedru awna git:
— Kiyavwiye,
ku inyewa pisnewa,
uya isaksan nah atak ta pimkat ahakwew un.
Igme kaytwa giwn:
— Ba ayta.
Igme Pedru timapni hene,
ig tubuke ahakwate un.
Ig kavusa wew ahakwew un ta gimkanit Kiyavwiye Jesus.
Pahaye adahan kamaygviye kihawnehwe.
Ig avisasew.
Aynewa ig digise ahakwat un.
Ig hiyapni hene,
ig kabiman:
— Kiyavwiye,
amnihnan!
Aynewa ig Kiyavwiye Jesus tarak giwak ig sumuhpig.
Ig awna git:
— Awayg avisatruvye.
Uhokri ik adahan pis kamaxwa givitit.
Mmahki pis pukuhpaw?
Ayteke igkis katapte amadgat wahmun.
Aynewa mayg misekwe.
Igkisme amadgayavu umuh igkis hiyapni hene,
igkis kabayhig.
Igkis awna:
— Pis igyewa Uhokri gikamkayh.
Igkis manuke mahakwa,
igkis danuh ta avitit Jenesaremnaw.
Ku aysaw neras hiyeg ayge murotvi git Kiyavwiye Jesus,
igkis wasavanaw giminkis hiyeg muwapuw avit giwaxigkis.
Ayteke nikwe ignes waxwave madikte hiyeg kakahribdavye ta gimkat Kiyavwiye Jesus.
Igkis awna git:
— Kiyavwiye,
uya amnih neras kakahribdavye.
Uya isaksa igkis dax abet pikawihninen kahadbe igkis makniw ariw gikahrikis.
Igme isaksevgikis.
Madikte hiyeg ku pariye daxni igkis makniw.